1.  ปัจจัยความเสี่ยง

ปัจจัยความเสี่ยงที่อาจเกิดขึ้นและมีผลกระทบต่อบริษัทฯ ได้แก่

1.  ความเสี่ยงด้านราคาวัสดุก่อสร้าง

  ในปี 2546 เนื่องจากการเร่งก่อสร้างบ้านของผู้ประกอบการต่าง ๆ
  เพื่อให้ทันกับมาตรการด้านภาษีของรัฐบาลที่สิ้นสุดลงในปลายปีดังกล่าว
  ทำให้ราคาวัสดุก่อสร้างปรับตัวสูงขึ้น
  และแม้ปัจจัยดังกล่าวจะไม่มีผลกระทบต่อราคาวัสดุก่อสร้างในปี 2547 แล้วก็ตาม
  แต่ราคาวัสดุก่อสร้างยังคงอยู่ในระดับสูงและมีแนวโน้มจะเพิ่มขึ้น
  อันเนื่องจากผลกระทบจากปัจจัยอื่น ดังนี้

-   ราคาน้ำมัน : จากภาวะราคาน้ำมันของตลาดโลกที่เพิ่มขึ้นต่อเนื่องนับตั้งแต่ปลายปี 2546
    จนถึงปัจจุบัน ซึ่งที่ผ่านมา
    รัฐบาลมีมาตรการตรึงราคาน้ำมันขายปลีกในประเทศไว้เพื่อลดผลกระทบเรื่องต้นทุนการผลิตสินค้า
    อย่างไรก็ดีตั้งแต่ไตรมาส 4 ของปี 2547 รัฐบาลประกาศลอยตัวราคาน้ำมัน
    โดยเริ่มจากเบนซิน และจะปล่อยลอยตัวราคาน้ำมันดีเซลในปี 2548 นี้
    อันจะส่งผลกระทบโดยตรงต่อต้นทุนค่าขนส่งซึ่งเป็นส่วนหนึ่งของต้นทุนการผลิต ผลที่ตามมาคือ
    ราคาสินค้าที่แพงขึ้น ซึ่งรวมถึงราคาวัสดุก่อสร้างด้วยเช่นกัน

  แม้ว่าปัจจัยของราคาน้ำมัน จะส่งผลกระทบราคาสินค้าและวัสดุก่อสร้าง
  อย่างไรก็ตามจากการวิจัยของศูนย์วิจัยกสิกรไทย
  พบว่าผู้ประกอบการส่วนใหญ่มีต้นทุนค่าขนส่งคิดเป็นสัดส่วนเพียงร้อยละ 2-4
  ของต้นทุนการผลิตทั้งหมด ดังนั้น
  ผลกระทบต่อราคาวัสดุก่อสร้างที่แท้จริงอันเกิดจากราคาน้ำมันที่เพิ่มขึ้นจึงไม่เกินร้อยละ 4 เท่านั้น

-   นโยบายการลงทุนของภาครัฐ :
    เนื่องจากรัฐบาลมีแผนการลงทุนในโครงการก่อสร้างโครงสร้างพื้นฐานขนาดใหญ่ หรือ Mega
    Project
    ซึ่งมีความเป็นไปได้ว่าปริมาณความต้องการใช้วัสดุก่อสร้างจะเพิ่มสูงขึ้นมากจนเกิดภาวะวัสดุก่อสร้างไม่เพียงพอในบางช่วงเวลา
    และอาจส่งผลให้ราคาวัสดุก่อสร้างปรับตัวสูงขึ้น

  อย่างไรก็ดีด้วยโครงการดังกล่าวเป็นแผนการลงทุนระยะยาว 5 ปีขนาดใหญ่มูลค่ารวมกว่า 2.2
  ล้านล้านบาท รัฐบาลจึงได้ประกาศนโยบายแผนการลงทุนล่วงหน้าตั้งแต่ปี 2547 ที่ผ่านมา
  เพื่อให้ทุกฝ่ายที่เกี่ยวข้องไม่ว่าจะเป็นภาครัฐหรือภาคเอกชนได้เตรียมความพร้อมและวางแผนบริหารจัดการเพื่อให้เกิดประสิทธิภาพสูงสุด
  จึงเป็นการช่วยลดผลกระทบจากการขาดแคลนวัสดุก่อสร้างได้เป็นอย่างดี

  ในอีกด้านหนึ่ง การลงทุนใน Mega Project ของรัฐบาลทำให้เงินทุนไหลเข้าสู่ระบบเศรษฐกิจ
  เกิดการจ้างงาน เป็นการกระจายและสร้างรายได้สู่ภาคธุรกิจและประชาชน
  อีกทั้งโครงการดังกล่าวได้กำหนดแผนการลงทุนไว้อย่างชัดเจนโดยจะลงทุนในระบบสาธารณูปโภคและการขนส่งกว่าร้อยละ
  50 ทำให้เกิดการกระจายความเจริญ เพิ่มศักยภาพในทำเลและมูลค่าของที่ดินและแหล่งที่อยู่อาศัย
  ซึ่งจะส่งผลดีต่อเศรษฐกิจและสังคม โดยเฉพาะอย่างยิ่งต่อธุรกิจพัฒนาอสังหาริมทรัพย์

  สำหรับบริษัทฯ จากความแข็งแกร่งทางด้านการเงิน และด้วยนโยบายการไม่ถือครองที่ดินเปล่า
  โดยบริษัทฯ จะพัฒนาที่ดินทันทีที่บริษัทฯ ลงทุนซื้อ และด้วยนโยบายการสร้างบ้านเสร็จก่อนขาย
  (Pre-build) ทำให้บริษัทฯ
  สามารถจัดจ้างและวางแผนการก่อสร้างได้ล่วงหน้าอย่างมีประสิทธิภาพ
  เป็นการลดความเสี่ยงจากการขาดแคลนและราคาวัสดุก่อสร้างที่มีแนวโน้มจะเพิ่มสูงขึ้นอันเกิดขึ้นเนื่องจากราคาน้ำมัน
  และนโยบายการลงทุนของรัฐบาลได้ ทั้งนี้ในสิ้นปี 2547 บริษัทฯ
  มีบ้านพร้อมอยู่ที่สร้างเสร็จด้วยต้นทุนการก่อสร้างเดิมมูลค่ารวมกว่า 2,300 ล้านบาท ซึ่งบริษัทฯ
  พร้อมโอนกรรมสิทธิ์ให้แก่ลูกค้าได้ทันทีที่ตัดสินใจซื้อ

2.  ความเสี่ยงด้านอัตราดอกเบี้ย

  อัตราดอกเบี้ยในประเทศมีแนวโน้มเพิ่มขึ้นตั้งแต่ปลายปี 2547
  เนื่องจากทิศทางของอัตราดอกเบี้ยในต่างประเทศ อัตราเงินเฟ้อ
  และสภาพคล่องในระบบธนาคารพาณิชย์ที่ลดลง โดยมีการคาดการณ์ว่า ในปี 2548
  อัตราดอกเบี้ยของธนาคารพาณิชย์อาจปรับสูงขึ้นรวมทั้งปีอยู่ในช่วงประมาณร้อยละ 0.50-0.75
  ดอกเบี้ยที่อาจจะเพิ่มขึ้นทำให้ต้นทุนการเงินของผู้ประกอบการเพิ่มขึ้น
  รวมทั้งทำให้ภาระการชำระเงินกู้เพื่อซื้อที่อยู่อาศัยของผู้บริโภคเพิ่มขึ้นด้วย

  จากโครงสร้างทางการเงิน บริษัทฯมีนโยบายจะจัดหาแหล่งเงินทุนโดยการกู้ยืม (Project
  Finance) เฉพาะโครงการคอนโดมีเนียมเพื่อให้สอดคล้องกับระยะเวลาการก่อสร้าง
  สำหรับโครงการบ้านเดี่ยวของบริษัทฯ ทุกโครงการไม่มีภาระหนี้แต่อย่างใด
  นอกจากนี้ด้วยโครงสร้างต้นทุนการกู้ยืมระยะยาวของบริษัทฯ ซึ่งร้อยละ 65 เป็นดอกเบี้ยคงที่
  (อัตราดอกเบี้ยร้อยละ 4) ส่วนอัตราดอกเบี้ยลอยตัวมีสัดส่วนเพียงร้อยละ 35
  และแม้บริษัทฯจะมีอัตราดอกเบี้ยลอยตัวเป็นส่วนประกอบของต้นทุนการกู้ยืมก็ตาม
  แต่ด้วยศักยภาพของบริษัทฯ อัตราดอกเบี้ยลอยตัวที่สถาบันการเงินเสนอให้กับบริษัทฯ
  จัดอยู่ในระดับต่ำหากเทียบกับระดับอุตสาหกรรม คือ MLR ลบ 2 ถึง 2.75 นอกจากนี้
  ดังที่กล่าวไปแล้วว่าในสิ้นปี 2547 บริษัทฯ มีบ้านพร้อมอยู่ที่สร้างเสร็จแล้วมูลค่ากว่า 2,300
  ล้านบาท ซึ่งบริษัทฯ พร้อมโอนกรรมสิทธิ์และรับเงินจากให้ลูกค้าได้ทันที
  ดังนั้นด้วยเหตุผลที่กล่าวไปแล้วทั้งหมด
  แนวโน้มของอัตราดอกเบี้ยที่เพิ่มขึ้นจึงไม่ส่งผลกระทบต่อต้นทุนทางการเงินของบริษัทฯ
  อย่างมีสาระสำคัญ

  อนึ่งหากวิเคราะห์ถึงผลกระทบต่อลูกค้าผู้ซื้อโครงการของบริษัทฯ
  พบว่าภาระค่างวดของลูกค้าจะเพิ่มขึ้นเพียงเดือนละ 900
  บาทต่อการเพิ่มขึ้นของดอกเบี้ยทุกร้อยละ 0.25 เท่านั้น